和李補闕曲江看蓮花
作者：姚合
朝代：唐

paragraphs: 露荷迎曙發，灼灼復田田。
乍見神應駭，頻來眼尚顛。
光凝珠有蒂，焰起火無煙。
粉膩黃絲蘂，心重碧玉錢。
日浮秋轉麗，雨灑晚彌鮮。
醉豔酣千朵，愁紅思一川。
綠莖扶萼正，翠菂滿房圓。
淡暈還殊衆，繁英得自然。
高名猶不厭，上客去爭先。
景逸傾芳酒，懷濃習綵牋。
海霞寧有態，蜀錦不成妍。
客至應消病，僧來欲破禪。
曉多臨水立，夜只傍堤眠。
金似明沙渚，燈疑宿浦船。
風驚叢乍密，魚戲影微偏。
穠彩燒晴霧，殷姿纈碧泉。
畫工投粉筆，宮女棄花鈿。
鳥戀驚難起，蜂偷困不前。
遶行香爛熳，折贈意纏綿。
誰計江南曲，風流合管弦。